Pornhub
Pornhub je mrežna usluga za razmjenu pornografskih video snimaka i najveći pornografski veb-sajt na internetu. Osnovan je u Montrealu 2007. i otad pruža profesionalne i amaterske usluge fotografisanja. Ima kancelarije i servere u San Francisku, Hjustonu, Nju Orleansu i Londonu. U martu 2010. kupila ga je kompanija Manwin (danas poznata pod imenom MindGeek) koja takođe posjeduje druge pornografske veb-sajtove.

Istorija 
Stranicu, tada u sklopu kompanije Interhub, osnovao je veb-programer Met Kizer i pokrenuo početkom 2007. U martu 2010. kompaniju je kupio Fabijan Tilman, rukovodeći partner konglomerata Manwin, danas poznatijeg pod imenom MindGeek. Pornhub sačinjava istoimenu mrežu koja se sastoji od stranica YouPorn, RedTube i njima sličnim. Iako nije najpopularniji pornografski veb-sajt, ipak je najveći na internetu pružajući više video zapisa od bilo kojeg sličnog sajta.

Veb-sajt posjetiocima omogućava pregled pornografskih video klipa iz raznih kategorija, uključujući profesionalne i amaterske video klipove. Korisnici mogu da dijele video klipove na društvenim mrežama ili da ocjenjuju njihov kvalitet. Korisnici takođe mogu napraviti besplatni korisnički nalog koji im omogućava komentarisanje, preuzimanje i dodavanje klipova na spisak omiljenih videa; takođe mogu da postavljaju vlastite video klipove. Kako bi obezbijedili da sajt ne sadrži nelegalni sadržaj, korisnici se podstiču da prijave neprikladne video zapise koje će Pornhub zatim pregledati i ukloniti ako krše uslove korišćenja veb-sajta.

U nastojanju da pruži što bolju kvalitetu sadržaja, kompanija je u oktobru 2013. pokrenula uslugu „Pornhub Select” (doslovno „Pornhub bira” u značenju „Odabrani sadržaj sa stranice Pornhub”). Dana 9. oktobra 2013. Pornhub je pokrenuo veb-sajt za kuratorstvo pod nazivom „PornIQ” koji koristi razne algoritme kako bi napravio prilagođene spiskove za reprodukciju koji se zasnivaju na nizu faktora, počev od omiljenih vrsta pornografskih video zapisa, koliko je sati kad korisnik posjećuje sajt, u kojem se dijelu svijeta nalazi, pa do dostupnog vremena kojim korisnik raspolaže da ga (ili ih) gleda. Dejvid Holms sa PandoDaily naglasio je da ovakav način izgradnje prilagođenih spiskova za reprodukciju koristeći znatnu količinu podataka, izdvaja Pornhub od drugih usluga koje su pokušale da naprave slične usluge. Takođe je naglasio da ovo označava novi trend među „Veb 2.0” sajtovima tako što se prelazi s običnog traženja sadržaja na pasivno kuratorstvo.

Prema podacima iz 2009. tri najveća pornografska veb-sajta „RedTube, YouPorn i PornHub — zajedno imaju 100 miliona pojedinačnih posjetioca”. Nakon što je Njemačka porazila Brazil na Svjetskom prvenstvu u fudbalu 2014, PornHub je apelovao korisnike da prestanu postavljati snimke s naslovima koji sadrže seksualne aluzije na poraz.

U junu 2015. PornHub je objavio da će početi da snima pornografske filmove u svemiru, nazivajući ih Sexplorations. Sajt se nada da će pokrenuti svemirsku misiju i snimiti film 2016, s tim da će donatori sa IndieGogo pokriti troškove produkcije od 3,4 miliona dolara. U Sexplorations glumiće Eva Lovija i Džoni Sins koji će proći kroz „šest mjeseci rigorozne obuke” prije svemirske misije.

Dana 1. februara 2016. PornHub je pokrenuo internetski kasino kojeg pokreću Betsoft, Endorphina i 1x2gaming. Za prvoaprilsku šalu 2016. sajt je početnu stranicu promijenio u CornHub („corn” na engleskom jeziku znači „kukuruz”) koja je prikazivala video zapise kukuruza u kombinaciji sa seksualno primamljivim naslovima.

Navodi kršenja autorskih prava 
Godine 2010. pornografske kompanije Pink Visual i Ventura Content pokrenuli su sudski spor navodeći da su vlasnici Pornhuba, Mansef Inc. i Interhub, prekršili njihova autorska prava prikazivajući 95 video zapisa na sajtovima Pornhub, Keezmovies, Extremetube i Tube8. Ventura Content je naveo da je 45 video zapisa reproducirano „na desetine miliona puta” i da piratstvo ugrožava „cijelu industriju za odrasle”. Parnica je riješena u oktobru 2010. s tim da se tačni detalji ne znaju. Stranke su se dogovorile da će sajtovi sadržavati digitalne otiske prstiju video zapisa kako bi lakše mogli otkriti kršenje autorskih prava. Smatra se da Pornhub i slične kompanije predstavljaju jaku konkurenciju sajtovima s plaćenim sadržajem, tradicionalnim pornografskim časopisima i pornografskim DVD-ovima.

Nosivi uređaj 
U februaru 2015. kompanija je najavila da rade na narukvici opremljenoj električnim generatorom kinetičke energije. Prvenstveno namijenjen muškarcima, uređaj koristi gornje i donje kretanje prilikom samozadovoljavanja za punjenje potrošačke elektronike.

Vidi još 
 Pornografija
 Pornografski glumci i glumice

Izvori 

Nastanci 2007.
Kanadske kompanije
Mrežna mjesta
Pornografija